b'\n_START_ARTICLE_\nGammelislandsk homiliebok\n_START_PARAGRAPH_\nGammelislandsk homiliebok, eller Islandsk homiliebok, er en h\xc3\xa5ndskreven samling prekener p\xc3\xa5 islandsk, skrevet p\xc3\xa5 Island rundt 1200. Manuskriptet best\xc3\xa5r av 120 blad pergament, og er innbundet i selskinn. Gammelislandsk homiliebok oppbevares hos Kungliga biblioteket i Stockholm._NEWLINE_Boken inneholder 56 prekener, hvorav 11 av dem er felles med den norske versjonen, Gammelnorsk homiliebok. Omtrent halvparten av prekenene er oversettelser fra latin. Gammelislandsk homiliebok er den eldste bevarte boken med islandsk tekst. Det er ikke kjent hvem som har skrevet den, eller hvor den har blitt skrevet, men Benediktinerklosteret \xc3\x9eingeyrar p\xc3\xa5 Nord-Island er foresl\xc3\xa5tt som bokens tilblivelsessted._NEWLINE_Boken ble kj\xc3\xb8pt av islendingen J\xc3\xb3n Eggertsson, p\xc3\xa5 vegne av Antikvitetskollegiet, under J\xc3\xb3ns rundreise p\xc3\xa5 Island i 1682-1683. Fra Antikvitetskollegiet kom boken senere til Kungliga biblioteket i Stockholm.'